Omtrent samtidig som Maxwell i 1873 argumenterte for å innføre det som ble CGS-systemet basert på centimeter cm for lengde, gram g for masse og sekund s for tid, foreslo Stoney et mer fundamentalt målesystem. Han hadde innsett at eksperimentelle resultat fra elektrolyse av forskjellige substanser må bety at elektrisk ladning alltid opptrer som et helt antall elementærladninger . Denne minste ladningsbæreren ga han navnet elektron. Sammen med verdiene for gravitasjonskonstanten og lyshastigheten kunne han dermed konstruere enheter for de basale størrelsene lengde, masse og tid som var uavhengig av de menneskeskapte enhetene centimeter, gram og sekund. Dermed hadde han skapt det første målesystemet med naturlige enheter.